Kose raamatukogu

Kose raamatukogu on raamatukogu Kose alevikus Harju maakonnas. Raamatukogu tegutseb alates 1908. aastast.

Kose raamatukogu on Kose valla keskne raamatukogu, millel on haruraamatukogud Ardus, Habajas, Kose-Uuemõisas, Orus ja Ravilas (tegutses kuni 01.12.2016).

Raamatukogu on kandnud nimesid Kose rajooni raamatukogu (1950–1959) ja Harju rajooni II raamatukogu (1960–1966).

 Ajalugu 
pisi|Kose raamatukogu paiknes selle hoone (Ravila maantee 12) teisel korrusel aastatel 1996–2013
21. märtsil 1908 anti välja ametlik tegevusluba Kose raamatukogu asutamiseks. Raamatukogu juhatajaks kinnitati vallakirjutaja Tõnis Hommik ja avamine toimus sama aasta 6. juulil. Avamise ajaks oli raamatukogu jõudnud annetajate kaudu hankida 301 raamatut.

1941 hävis sõjas Kose Haridusseltsi maja koos selles alates 1922. aastast asunud raamatukoguga. Ravila Valla Täitevkomitee korraldusega taastati raamatukogu 1949. aastal. Uueks asukohaks sai Kose pastoraadi väike saal.

1959 kolis raamatukogu Jõe tänav 1 majja. 1979 valmis uus külanõukogu hoone (praegune vallamaja) ja Kose raamatukogu sai endised Kose külanõukogu ruumid. 1984. aasta novembris sai raamatukogu ruumid Vahtra 20-3 paiknevasse kolmetoalisse korterisse.

1993. aastal muutus Kose raamatukogu Kose valla eelarveliseks asutuseks. 1. juulil 1996 alustati tegevust ruumides, mis paiknevad aadressil Ravila maantee 12. 1998. aastal oli raamatukogul esimest korda üle 1000 lugeja aastas.

2002. aastal alustati koostöös Kose Kunstikooliga (siis Kose Kunstikeskus) raamatukogu lugemistoas kunstinäituste pidamist. 2003 liituti raamatukoguprogrammi URRAM.

2013 koliti endise Kose Teeninduskooli ruumidesse aadressil Hariduse 2. Värskelt avatud Kose Kultuurikeskuse ruumides alustati tööd 10. septembril. Sama aasta 1. juulil muudeti raamatukogu Kose valla keskseks raamatukoguks ning Kose-Uuemõisa, Oru ja Ravila raamatukogust said Kose raamatukogu haruraamatukogud.

1. märtsil 2014 liitusid Kose raamatukoguga Ardu ja Habaja raamatukogu.

 Raamatukogu juhatajad 
1908–1916 Tõnis Hommik
1949–1950 Ellen Kukk 
1950–1954 Leida Võrro
1955–1960 Helmi Piilbaum
1960–1962 Vilma Pill
1962–1968 Aita Tammeleht
1969–1973 Helvi Klaan
1973–2013 Heljo Järvelaid
2013 Sirje Bärg (direktor)

 Statistika 
pisi|Kose raamatukogu, 2015
 1916 – kogus oli 785 raamatut.
 1959 – 561 lugejat, kes tegid aastas kokku 12 517 laenutust. Kogus oli 11 315 raamatut.
 2004 – raamatukogus oli 26 975 raamatut.
 2005 – 30 316 laenutust 15 885 külastuse jooksul; lugejaid oli 1199.
 2007 – 29 584 laenutust 13 936 raamatukogukülastuse jooksul; lugejaid oli 1063. Raamatukogus toimus 68 üritust, millest 38 olid mõeldud lastele.
 2012 – 40 024 laenutust ja 16 896 raamatukogukülastust; lugejaid oli 1168.

 Varia 
Kose raamatukogus on lugejatele tasuta kasutamiseks neli arvutit.

 Vaata ka 
Eesti raamatukogude loend
Kose

 Välislingid 
Kose valla raamatukogude koduleht
Heljo Järvelaid: "100 aastat Kose raamatukogu" Kose Teataja, aprill 2008, lk 7–8
Kose raamatukogu Facebookis
Kose raamatukogu Instagramis

Kategooria:Kose
Kategooria:Harju maakonna raamatukogud